**ЗАКОН**

**О ИЗМЈЕНАМА И ДОПУНАМА ЗАКОНА О ТРГОВИНИ**

Члан 1.

У Закону о трговини („Службени гласник Републике Српске“, бр. 6/07 и 52/11) у члану 2. у ставу 2. ријечи: „правна лица“ замјењује се ријечима: „привредна друштва“, као и у цијелом тексту Закона у одговарајућем падежу.

У ставу 3. у тачки а) ријеч: „правна“ замјењује се ријечима: „привредно друштво“.

Члан 2.

У члану 3. став 4. брише се.

Члан 3.

Члан 5. мијења се и гласи:

„(1) За рад трговине морају бити обезбијеђени пословни простор, уређаји и опрема.

(2) Пословни простор из става 1. овог члана су просторије изграђене у складу са урбанистичко-грађевинским прописима, а што утврђује надлежни орган рјешењем о употребној дозволи.

(3) Трговац организован као привредно друштво може да отпочне обављање дјелатности, да обавља дјелатности и да мијења услове њеног обављања када се код регистарског суда региструје за обављање трговинске дјелатности у складу са законом који уређује регистрацију пословних субјеката, осим уколико овим законом није другачије прописано.

(4) Трговац организован као привредно друштво које обавља промет на велико и мало нафтним дериватима, и то: трговине на мало моторним горивима, снабдијевања пловних објеката течним нафтним горивима за погон бродских мотора, трговине на велико течним горивима, трговине на мало уљем за ложење екстра лако и лако специјално (Ел и Лс), трговине на велико уљем за ложење лако, средње и тешко (лако – Л, средње – С и тешко – Т), трговине на мало течним нафтним гасом – ауто-плином, трговине на велико течним нафтним плином (пропан-бутан гасом), трговине на мало гасом у боцама – плином у боцама за домаћинство, као и трговине на велико прерађевинама од дувана, услуге тржнице на велико и шпедитерске услуге, може да отпочне обављање наведених дјелатности, да обавља дјелатност и да мијења услове њеног обављања када од Министарства добије рјешење којим му се одобрава обављање трговинске дјелатности.

(5) За обављање шпедитерских услуга из става 4. овог члана Министарство издаје рјешење у форми цертификата.

(6) Министарство издаје рјешење из става 4. овог члана у року од два дана од дана пријема уредног захтјева.

(7) Трговац организован као предузетник може да отпочне обављање дјелатности, да обавља дјелатности и да мијења услове њеног обављања када од регистрационог органа добије рјешење о регистрацији предузетника у складу са законом који уређује обављање занатско-предузетничке дјелатности.

(8) Трговац организован као привредно друштво дужан је да Министарству за издавање рјешења из става 4. овог члана достави доказе о испуњености услова за обављање трговинске дјелатности:

а) овјерену и потписану писмену изјаву да су испуњени прописани услови које морају испуњавати пословне просторије, опрема , уређаји и средства помоћу којих се обавља трговина, као и у погледу стручне спреме лица која раде у трговини и

б) доказ о упису у регистар регистарског суда.

(9) Постојање рјешења о употребној дозволи није услов за издавање рјешења органа из ст. 3, 4. и 7. овог члана, али се ова чињеница провјерава заједно са утврђивањем постојања услова из става 1. овог члана.

(10) Надлежни органи у поступку издавања рјешења из ст. 3, 4. и 7. овог члана не провјеравају правни основ коришћења пословног простора.

(11) Министар трговине и туризма (у даљем тексту: министар) прописује минимално техничке услове за просторије, опрему, уређаје и услове које морају испуњавати радници који непосредно обављају трговину, као и облик и садржај изјаве из става 8. овог члана, коју даје трговац.

(12) Министар ће у року од 30 дана од дана ступања на снагу овог закона донијети упутство о облику и садржају изјаве о испуњености услова које морају испуњавати пословне просторије, опрема , уређаји и средства помоћу којих се обавља трговина, као и у погледу стручне спреме лица која раде у трговини.“

Члан 4.

Послије члана 5. додаје се нови чл. 5а. и 5б. који гласе:

„Члан 5а.

(1) Уколико је посебним законом или другим прописом, као услов, предвиђено прибављање посебног рјешења за обављање појединих трговинских дјелатности, наведено рјешење није услов за издавање рјешења из члана 5. ст. 3, 4. и 7. овог закона, али се ова чињеница провјерава заједно са утврђивањем постојања услова из члана 5. став 1. овог закона.

(2) Трговац је одговоран за штету проузроковану трећим лицима у случају неиспуњавања услова из члана 5. став 1. овог закона у складу са општим правилима одговорности за штету прописаним законом који регулише облигационе односе.

Члан 5б.

(1) Трговац, уколико нема интереса за обављање дјелатности из члана 5. став 4. овог закона,  дужан је Министарству поднијети захтјев за доношење рјешења о престанку обављања дјелатности.

(2) Министарство рјешење о престанку обављања дјелатности трговца из члана 5. став 4. овог закона доставља  надлежној инспекцији.“

Члан 5.

У члану 7. став 2. брише се.

Послије става 3. додаје се нови став 4. који гласи:

„(4) Трговац може у свом продајном објекту додатно обрађивати, односно дорађивати храну тако да буде примјерена за употребу, без њеног услуживања.“

Члан 6.

У члану 17. послије става 1. додају се нови ст. 2, 3. и 4. који гласе:

„(2) За обављање шпедитерских услуга трговац мора да има запослено лице које испуњава услове за издавање цертификата Министарства.

(3) Министар прописује минимално-техничке услове у погледу опремљености пословних просторија, уређаја и опреме за обављање појединих трговинских услуга, осим за шпедитерске услуге.

(4) Министар ће у року од шест мјесеци од дана ступања на снагу овог закона донијети правилник којим ће се прописати минимално технички услови за пружање шпедитерских услуга, као и услови и поступак за издавање цертификата физичком лицу.“

Члан 7.

У члану 48. став 5. мијења се и гласи:

„(5) Трговац је дужан за сваку продату робу или извршену услугу купцу издати фискални рачун или други одговарајући рачун у складу са законом којим се уређује промет путем фискалних каса, отпремницу, доставницу и откупни блок.“

Члан 8.

Члан 49. мијења се и гласи:

„Трговац који обавља трговину на велико не може продавати робу за коју нема исправе о њеној набавци, за коју није сачињена калкулација цијена и која није евидентирана у складу са рачуноводственим прописима.“

Члан 9.

У члану 50. у ставу 1. послије ријечи: „мјесту“ додају се ријечи: „води и“.

Члан 10.

Члан 65. мијења се и гласи:

„На заштиту потрошача у Републици Српској примјењују се одредбе закона којим се уређује заштита потрошача у Републици Српској, као и одредбе закона којим се уређује заштита потрошача у БиХ.“

Члан 11.

У члану 66. став 2. мијења се и гласи:

„(2) Инспекцијски надзор над примјеном одредаба овог закона и на основу њега донесених прописа врши Републичка управа за инспекцијске послове и посебне организационе јединице за обављање инспекцијских послова у административним службама јединица локалне самоуправе.“

Члан 12.

Послије члана 66д. додаје се нови члан 66ђ. који гласи:

„Члан 66ђ.

(1) Испуњеност услова из рјешења надлежног органа из члана 5. ст. 3. и 7. овог закона провјерава тржишна инспекција у редовном инспекцијском прегледу најкасније у року прописаном законом којим се уређује пословање привредних друштава и законом којим се уређује занатско-предузетничка дјелатност.

(2) Испуњеност услова из рјешења надлежног органа из члана 5. став 4. овог закона провјерава тржишна инспекција Републичке управе за инспекцијске послове у редовном инспекцијском прегледу најкасније у року прописаном законом којим се уређује пословање привредних друштава и законом којим се уређује занатско-предузетничка дјелатност за пословање самосталних предузетника провјерава инспекција у административним службама локалне управе.

(3) Након извршеног редовног инспекцијског прегледа из ст. 1. и 2. овог члана тржишни инспектор сачињава записник о извршеном инспекцијском прегледу.

(4) Уколико се инспекцијским прегледом утврди да нису испуњени услови из члана 5. став 1. овог закона, надлежни инспектор је обавезан предузети мјере и радње и то у складу са одредбама закона којима се уређује област инспекција.

(5) Уколико се у инспекцијском прегледу утврди да за пословни простор трговац не посједује употребну дозволу из члана 5. став 2. овог закона, о томе обавјештава инспекцију надлежну за област уређења простора.“

Члан 13.

Члан 67. мијења се и гласи:

„(1) Новчаном казном од 3.000 КМ до 15.000 КМ казниће се за прекршај трговац као привредно друштво ако:

а) обавља трговинску дјелатност без регистрације, односно одобрења надлежног органа (члан 2. став 2, члан 5. ст. 3. и 4),

б) обавља трговинску дјелатност или пружа трговинске услуге, а не испуњава прописане услове у погледу пословних просторија, уређаја и опреме за обављање трговинске дјелатности (члан 5. став 1),

в) не води трговачку књигу, односно евиденцију о примљеној и продатој, односно испорученој роби и извршеној услузи (члан 50. став 1. и члан 51. став 1),

г) предузме неку од радњи која представља дјело монополистичког понашања (чл. 54, 56. и 57),

д) предузме неку од радњи која представља дјело нелојалне конкуренције (чл. 58. и 59),

ђ) учини дјело шпекулације из члана 60. овог закона и

е) предузме мјере ограничавања тржишта, односно ако ограничава слободну размјену робе и слободно наступање на тржишту или онемогућава ширење продајне мреже и присиљава на продају која није у складу са добром пословном политиком (члан 62).

(2) За радње из става 1. овог члана казниће се за прекршај одговорно лице у привредном друштву новчаном казном од 1.000 КМ до 5.000 КМ.

(3) За радње из става 1. овог члана казниће се трговац као предузетник новчаном казном од 1.000 КМ до 5.000 КМ.“

Члан 14.

Послије члана 67. додају се нови чл. 67а. и 67б. који гласе:

„Члан 67а.

(1) Новчаном казном од 2.000 КМ до 10.000 КМ казниће се за прекршај трговац као привредно друштво ако:

а) стави у промет робу која не испуњава услове у погледу техничких норматива и квалитативних норми (члан 3. став 2),

б) одобрену трговинску дјелатност не обавља у складу са рјешењем из члана 7. став 3. овог закона,

в) се трговином на велико бави лице супротно одредбама чл. 9. и 10. овог закона,

г) обавља трговину робом чији промет у транзиту није дозвољен (члан 12. став 2),

д) се трговином на мало у супротности са одредбама из члана 13. овог закона,

ђ) обавља трговину на мало преко покретних продавница мимо мјеста које је одредио надлежни орган (члан 14. став 2),

е) не утврди тржишни и пијачни ред (члан 27. став 1, члан 31. став 1, члан 34. став 1. и члан 35. став 2),

ж) обавља трговину на сточним пијацама у супротности са чланом 33. овог закона,

з) продаје робу путем јавног надметања супротно прописаним условима из члана 38. овог закона,

и) се врши откуп производа ван откупних станица, откупних мјеста и породичних пољопривредних газдинстава (члан 39. став 2) или се откуп врши на откупним станицама и откупним мјестима која не испуњавају прописане услове (члан 39. став 4),

ј) се откуп производа врши супротно одредбама члана 40. овог закона,

к) обавља продају на даљину – даљинску трговину супротно одредбама члана 43. овог закона,

л) не води евиденције утврђене законом и другим прописима и ако у свакој фази промета и транспорта робу не прати вјеродостојна документација о поријеклу робе, количини робе, врсти робе, називу и мјесту купца (члан 48. ст. 1. и 2),

љ) робу у промету код амбулантне продаје не прати документ о поријеклу робе, количини и врсти и отпремница о извршеној продаји купцима и ако врши амбулантну продају робе која се не може продавати путем амбулантне продаје (члан 48. ст. 3. и 4),

м) обавља трговину на велико, а продаје робу за коју нема исправе о њеној набавци, за коју није сачињена калкулација цијена и која није евидентирана у складу са рачуноводственим прописима (члан 49),

н) обавља трговину на мало, а вриједност купљење и продате робе не евидентира по малопродајним цијенама и за робу коју продаје нема исправе о њеној набавци, за коју није сачињена калкулација цијена и која није евидентирана у трговачку књигу (члан 50. ст. 4. и 5),

њ) обавља трговину на мало, а у сваком продајном објекту или продајном мјесту не држи трговачку књигу (члан 50. став 1),

о) пружа трговинске услуге, а евиденцију о примљеној и продатој, односно испорученој роби и извршеној услузи не води за свако продајно мјесто, односно пословну јединицу (члан 51. став 1),

п) се у промету затекне роба којој је истекао рок употребе или на роби нема видљиво истакнутог рока употребе (члан 66в. став 1. тачка а) и

р) роба није усаглашена са прописима о квалитету, прописаним и декларисаним захтјевима или су узети узорци за испитивање (контролу) усаглашености, а постоји оправдана сумња да је неусаглашена (члан 66в. став 1. тачка б).

(2) За радње из става 1. овог члана казниће се за прекршај одговорно лице у привредном друштву новчаном казном од 700 КМ до 3.500 КМ.

(3) За радње из става 1. овог члана казниће се трговац као предузетник новчаном казном од 500 КМ до 2.500 КМ.

Члан 67б.

(1) Новчаном казном од 1.000 КМ до 5.000 КМ казниће се за прекршај трговац као привредно друштво ако:

а) Министарству не поднесе захтјев за укидање рјешења којим се одобрава обављање трговинске дјелатности (члан 5б),

б) у продајном објекту услужује храну у супротности са чланом 7. став 4. овог закона,

в) не утврди радно вријеме продајног објекта (члан 15. став 2),

г) се не придржава тржишног реда, односно сајамских рокова (члан 27. став 2, члан 31. став 2, члан 34. став 2, члан 35. став 3. и члан 37. став 3),

д) не изда рачун из откупног блока и не чува књигу копија издатих рачуна из откупних блокова (члан 41. ст. 1. и 3),

ђ) обавља трговину личним нуђењем у супротности са чланом 42. став 3. овог закона,

е) не формира цијене робе у промету путем калкулација, на основу њих не истакне продајне цијене на видном мјесту и по истим цијенама не продаје робу (члан 45. став 1),

ж) врши каталошку продају, без ознаке цијене робе и услова продаје, као и вријеме важења цијена и услуга (члан 46),

з) за сваку продату робу или извршену услугу не изда фискални рачун или други одговарајући рачун у складу са законом којим се уређује промет путем фискалних каса, отпремницу, доставницу и откупни блок (члан 48. став 5),

и) обавља трговину на мало, а неажурно и неуредно води трговачку књигу (члан 50. став 6) и

ј) се бави пружањем трговинских услуга, а прописане евиденције и исправе не држи у сваком продајном мјесту, односно пословној јединици, а исправе о роби која се транспортује у превозном средству и ако продаје и превози робу, односно врши услуге за које нема исправе, односно које нису прописно евидентиране (члан 51. ст. 4. и 5).

(2) За радње из става 1. овог члана казниће се за прекршај одговорно лице у привредном друштву новчаном казном од 500 КМ до 2.500 КМ.

(3) За радње из става 1. овог члана казниће се трговац као предузетник новчаном казном од 300 КМ до 1.500 КМ.“

Члан 15.

У члану 68. у ставу 1. ријечи: „од 2.000 КМ до 3.000 КМ“ замјењују се ријечима: „од 800 КМ до 4.000 КМ“.

У ставу 2. ријечи: „од 500 КМ до 1.000 КМ“ замјењују се ријечима: „од 300 КМ до 1.500 КМ“.

У ставу 3. ријечи: „од 200 КМ до 500 КМ“ замјењују се ријечима: „од 200 КМ до 1.000 КМ“.

Члан 16.

Члан 69. мијења се и гласи:

„Новчаном казном од 300 КМ до 1.500 КМ казниће се за прекршај одговорно лице у привредном друштву ако је Министарству доставило неистиниту изјаву о испуњености прописаних услова које морају испуњавати сједиште трговца, пословне просторије, опрема, уређаји и средства помоћу којих се обавља трговина, као и у погледу стручне спреме лица која раде у трговини (члан 5. став 8).“

Члан 17.

Члан 70. мијења се и гласи:

„(1) Уз новчану казну за прекршај из чл. 67. и 67а. овог закона може се изрећи заштитна мјера забране вршења одређених дјелатности привредном друштву у трајању до шест мјесеци, као и заштитна мјера одузимања предмета који су употријебљени или су били намијењени за извршење прекршаја или који су настали извршењем прекршаја.

(2) Уз новчану казну за прекршај из чл. 67. и 67а. овог закона може се физичком лицу (предузетнику) изрећи заштитна мјера одузимања предмета којима је извршен прекршај и заштитна мјера забране вршења одређене дјелатности у трајању до три мјесеца.“

Члан 18.

Овај закон се објављује у „Службеном гласнику Републике Српске“ и ступа на снагу 1. децембра 2013. године.

Број: 01-1663/13 ПРЕДСЈЕДНИК

Датум: 18. јул 2013. године НАРОДНЕ СКУПШТИНЕ

***Мр Игор Радојичић***